സില്വര് ലൈന് പദ്ധതി പ്രതിസന്ധിയില് : വിദേശ വായ്പാ ബാധ്യത ഏറ്റെടുക്കാനാവില്ലെന്ന് കേന്ദ്രസര്ക്കാര് ദില്ലി: സംസ്ഥാന സര്ക്കാരിന്റെ അഭിമാന പദ്ധതിയായ സില്വര് ലൈനിന് പുതിയ പ്രതിസന്ധി. പദ്ധതിയുടെ വിദേശ വായ്പ ബാധ്യത ഏറ്റെടുക്കാനാവില്ലെന്ന് കേന്ദ്ര റെയില്വെ മന്ത്രാലയം വ്യക്തമാക്കിയതോടെയാണിത് . കേന്ദ്ര റെയില്വെ മന്ത്രി അശ്വിനി വൈഷണവാണ് മുഖ്യമന്ത്രി പിണറായി വിജയനുമായുള്ള കൂടിക്കാഴ്ചയില് ഇക്കാര്യം അറിയിച്ചത്.കടബാധ്യത ഏറ്റെടുക്കാന് സംസ്ഥാനത്തിനാകുമോയെന്ന് കേന്ദ്ര റെയില്വേ മന്ത്രി മുഖ്യമന്ത്രിയോട് ആരാഞ്ഞു. ഇക്കാര്യം പരിശോധിക്കാമെന്നാണ് കേരളം അറിയിച്ചത്. 33,700 കോടി രൂപ എ.ഡി.ബി അടക്കമുള്ള വിദേശ ഏജന്സികളില് നിന്ന് വായ്പ എടുക്കാനാണ് ശുപാര്ശ. 63,941 കോടിയാണ് സെമി ഹൈ സ്പീഡ് റെയില് ലൈന് പദ്ധതിയുടെ ആകെ ചെലവായി പ്രതീക്ഷിക്കുന്നത്. അതേസമയം, പദ്ധതിയുടെ അന്തിമ അനുമതി വേഗത്തിലാക്കണമെന്ന് കൂടിക്കാഴ്ചയില് മുഖ്യമന്ത്രി ആവശ്യപ്പെട്ടു. പദ്ധതിക്കായി ഏറ്റെടുക്കേണ്ട 1383 ഹെക്ടര് ഭൂമിയില് 1198 ഹെക്ടറും സ്വകാര്യവ്യക്തികളുടേതാണ്. സ്ഥലം ഏറ്റെടുക്കാനും പുനരധിവാസത്തിനുമായി 11837 കോടി രൂപയാണ് കണക്കാക്കുന്നത്.അതേസമയം ശബരി റെയില് പാത കെ റെയില് ഏറ്റെടുത്ത് നടത്താമെന്ന നിവേദനം സംസ്ഥാന സര്ക്കാര് കേന്ദ്രത്തിന് കൈമാറി. മഴയ്ക്ക് പിന്നാലെ ശബരി റെയില് പാതയുമായി ബന്ധപ്പെട്ട സര്വേ നടപടികള് ആരംഭിക്കാനൊരുങ്ങുകയാണ് കെ റെയില്.